Rozhodnutie Komisie
z 21. decembra 1992
o kódovaní správy "Animo"
(93/70/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 90/425/EHS z 26. júna 1990, týkajúcu sa veterinárnych a zootechnických kontrol uplatniteľných na obchod vo vnútri spoločenstva s určitými živými zvieratami a produktmi, s cieľom dobudovať vnútorný trh [1], naposledy zmenenú a doplnenú smernicou 92/65/EHS [2], a najmä na jej článok 20 ods. 3,
keďže s cieľom zabezpečiť fungovanie siete Komisia 3. decembra 1991 prijala rozhodnutie 91/637/EHS, ktorým sa vytvára vzor správy, ktorá sa má prenášať počítačovou sieťou "Animo" [3];
keďže je nevyhnutné zabezpečiť rýchle porozumenie správy "Animo" a účinne chrániť zdravie zvierat, definovať kód, ktorý sa má používať pre tovar uvedený v bode 4 prílohy k rozhodnutiu 91/637/EHS;
keďže prítomnosť určitých druhov živých zvierat a produktov v kódovaní plánovaného týmto rozhodnutím ešte sama o sebe neznamená, že takáto správa sa musí odoslať počítačovou sieťou "Animo";
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Kódy, ktoré sa majú používať pre tovary uvedené v prvej zarážke bodu 4 prílohy k rozhodnutiu 91/637/EHS sú definované prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 21. decembra 1992